b'\n_START_ARTICLE_\nBeni departamentas\n_START_SECTION_\nPavadinimo kilm\xc4\x97\n_START_PARAGRAPH_\nDepartamentas pavadintas pagal jame tekan\xc4\x8di\xc4\x85 Beni up\xc4\x99. \xc5\xbdodis \xe2\x80\x9ebeni\xe2\x80\x9c vietiniu pano dialektu rei\xc5\xa1kia up\xc4\x99 .\n_START_SECTION_\nV\xc4\x97liavos reik\xc5\xa1m\xc4\x97\n_START_PARAGRAPH_\nDepartamento v\xc4\x97liava yra \xc5\xbealios spalvos be joki\xc5\xb3 kit\xc5\xb3 spalv\xc5\xb3 ar ra\xc5\xa1t\xc5\xb3. \xc5\xbdalia v\xc4\x97liavos spalva simbolizuoja regiono peiza\xc5\xbe\xc4\x85 . V\xc4\x97liavai skirtas ir antras posmas Beni departamento himne: jame skelbiama, kad \xc5\xbealia v\xc4\x97liavos spalva simbolizuoja vilt\xc4\xaf ir didyb\xc4\x99.\n_START_SECTION_\nIstorija\n_START_PARAGRAPH_\nBeni departamentas buvo \xc4\xafkurtas 1842\xc2\xa0m. lapkri\xc4\x8dio 18 d., valdant Jos\xc3\xa9 Ballivi\xc3\xa1n.\n_START_SECTION_\nGeografija\n_START_PARAGRAPH_\n\xc5\xa0iaur\xc4\x97s vakaruose departamentas ribojasi su Pando departamentu, \xc5\xa1iaur\xc4\x97s rytuose su Brazilija, pietuose su Ko\xc4\x8dabambos departamentu, pietry\xc4\x8diuose su Santa Kruso departamentu, vakaruose su La Paso departamentu._NEWLINE_Vyraujantis departmento reljefas\xc2\xa0\xe2\x80\x93 lyguma. Tik vakaruose tarp La Paso ir Beni departament\xc5\xb3 yra Eva-Eva ir Pelado kalnai.\n_START_SECTION_\nHidrografija\n_START_PARAGRAPH_\nBeni departamentas priklauso Amazon\xc4\x97s up\xc4\x97s baseinui. Pagrindin\xc4\x97s up\xc4\x97s: Mamor\xc4\x97 (isp. Mamor\xc3\xa9), ilgiausia Bolivijos up\xc4\x97, kuri prasideda kalnuose Ko\xc4\x8dabambos departamente pavadinimu Ro\xc4\x8da (isp. Rocha), taip pat Itenesas arba Guapor\xc4\x97, kuri sudaro nat\xc5\xabrali\xc4\x85 sien\xc4\x85 su Brazilija, Beni, kuri sudaro sien\xc4\x85 su La Paso ir Pando departamentais. Kitos up\xc4\x97s: Yata, Iv\xc3\xb3n, Machupo, Itomas, Baures, San Mart\xc3\xadn, San Miguel, San Sim\xc3\xb3n, Negro, S\xc3\xa9cure, Jakuma, Maniqu\xc3\xad, Ibare ir Apere. Dauguma \xc5\xa1i\xc5\xb3 upi\xc5\xb3 tinkamos laivybai._NEWLINE_Departamente yra daug nedideli\xc5\xb3 e\xc5\xbeer\xc5\xb3 ir lag\xc5\xabn\xc5\xb3, pvz.: Rogagua, Rogaguado, St. Louis, St. Paul, Huachi, Huatunas, Yusala ir kiti.\n_START_SECTION_\nKlimatas\n_START_PARAGRAPH_\nBeni departamentui b\xc5\xabdingas gana dr\xc4\x97gnas tropinis klimatas. Vidutinis krituli\xc5\xb3 kiekis svyruoja nuo 1000 iki 4000\xc2\xa0mm per metus. Vidutin\xc4\x97 metin\xc4\x97 temperat\xc5\xabra 22-28\xc2\xa0\xc2\xb0C. Tam tikrais sezonais i\xc5\xa1 piet\xc5\xb3 pap\xc5\xabtus \xc5\xa1altam v\xc4\x97jui, vadinamam surazos, b\xc5\xabdingi staig\xc5\xabs temperat\xc5\xabros kritimai.\n_START_SECTION_\nDemografija\n_START_PARAGRAPH_\nBeni departamento gyventoj\xc5\xb3 skai\xc4\x8dius sudaro 4,35\xc2\xa0% vis\xc5\xb3 Bolivijos gyventoj\xc5\xb3. 68,73\xc2\xa0% gyventoj\xc5\xb3 gyvena miestuose, 31,27\xc2\xa0% gyvena kaimuose. Beni departamento gyventoj\xc5\xb3 tankumas (1,98\xc2\xa0%)\xc2\xa0\xe2\x80\x93 vienas ma\xc5\xbeiausi\xc5\xb3 visoje Bolivijoje._NEWLINE_32,75\xc2\xa0% vyresni\xc5\xb3 nei 15 met\xc5\xb3 gyventoj\xc5\xb3 (27,79\xc2\xa0% miestuose ir 44,6\xc2\xa0% kaimuose) priskiria save ind\xc4\x97n\xc5\xb3 tautoms. Pirmyk\xc5\xa1t\xc4\x97s departamento etnin\xc4\x97s grup\xc4\x97s: baure, canichana, caripuna, cayuvava, itonama, joaquiniano, moset\xc3\xa9n, moxe\xc3\xb1o, pakawara, yuracar\xc3\xa9 ir kitos. Pagal 2001\xc2\xa0m. gyventoj\xc5\xb3 sura\xc5\xa1ymo duomenis 97,41\xc2\xa0% vyresni\xc5\xb3 nei 6 metai gyventoj\xc5\xb3 moka ispan\xc5\xb3 kalb\xc4\x85 (99,00\xc2\xa0% miestuose ir 93,73\xc2\xa0% kaimuose).\n_START_SECTION_\nEkonomika\n_START_PARAGRAPH_\nPagrindin\xc4\x97 departamento veikla\xc2\xa0\xe2\x80\x93 gyvulininkyst\xc4\x97. Kitos svarbios ekonomikos \xc5\xa1akos: \xc5\xbeem\xc4\x97s \xc5\xabkis, \xc5\xbevejyba ir mi\xc5\xa1kininkyst\xc4\x97. Kartu su gyvulininkyste \xc5\xa1ios \xc5\xa1akos sudaro 33,04% departamento BVP. Departamento klimatas tinkamas vis\xc5\xb3 tip\xc5\xb3 tropin\xc4\x97ms kult\xc5\xabroms, auginamos gr\xc5\xabdin\xc4\x97s kult\xc5\xabros, dar\xc5\xbeov\xc4\x97s, vaisiai. Apdirbimo pramon\xc4\x97 sudaro 15,87% departamento ekonomikos. \xc4\x8cia pagrindin\xc4\x97s \xc5\xa1akos\xc2\xa0\xe2\x80\x93 maisto ir g\xc4\x97rim\xc5\xb3 pramon\xc4\x97. Taip pat yra tekstil\xc4\x97s, odos apdirbimo, medienos pramon\xc4\x97. Gaminamas tabakas._NEWLINE_Pagrindin\xc4\x97 departamento eksporto prek\xc4\x97\xc2\xa0\xe2\x80\x93 brazilin\xc4\x97s bertoletijos rie\xc5\xa1utai (56,20%). Taip eksportuojama mediena ir jos gaminiai, oda ir jos produktai, maisto produktai, vaisiai. Pagrindin\xc4\x97s eksporto \xc5\xa1alys: Jungtin\xc4\x97 Karalyst\xc4\x97, JAV. Taip pat eksportuojama \xc4\xaf Vokietij\xc4\x85, Olandij\xc4\x85, Italij\xc4\x85, Australij\xc4\x85. Pagrindin\xc4\x97s importo prek\xc4\x97s: kuras, tepalai, maisto produktai ir g\xc4\x97rimai._NEWLINE_Beni departamentas sukuria 3,04% Bolivijos BVP.\n_START_SECTION_\nTurizmas\n_START_PARAGRAPH_\nPagrindiniai departamento turistiniai i\xc5\xa1tekliai gamtiniai, departamentas pasi\xc5\xbeymi \xc5\xa1velniu klimatu, turtinga augmenija ir gyv\xc5\xabnija.'